Νίκος Μοσχοβάκος

Ο **Νίκος Μοσχοβάκος** (1 Απριλίου 1946) είναι Έλληνας ποιητής και διηγηματογράφος. Ανήκει στην αποκαλούμενη Γενιά του ’70 (ή Γενιά της Αμφισβήτησης). Το έργο του έχει λάβει θετικές κριτικές και έχει συμπεριληφθεί σε ανθολογίες, μεταξύ των οποίων και στη «Νεοελληνική Γραμματεία» του Ρένου Αποστολίδη.

## Βιογραφικά στοιχεία

### Πρώτα χρόνια

Γεννήθηκε το 1946 στα Τσικαλιά της Λακωνικής Μάνης. Το 1950 εγκαταστάθηκε στη Νέα Κηφισιά και λόγω των επαγγελματικών μετακινήσεων του πατέρα του, φοίτησε σε σχολεία στην Κηφισιά, στον Πειραιά (Αμφιάλη), στην πόλη της Ρόδου και στη Θήβα. Ολοκλήρωσε το δημοτικό σχολείο στην Παιδαγωγική Ακαδημία Ρόδου και φοίτησε στο Βενετόκλειο Γυμνάσιο. Τα μαθητικά του χρόνια ολοκληρώθηκαν στη Θήβα, όπου παρακολούθησε την τελευταία τάξη του Γυμνασίου.

Κατά τη διαμονή του στην Αμφιάλη, σε ηλικία εννέα ετών, έγραψε το πρώτο του ποίημα με θέμα την Κύπρο· το έργο αυτό δημοσιεύθηκε το 1957 στην «*Εφημεριδούλα μας*», το έντυπο που εξέδιδε η Παιδαγωγική Ακαδημία Ρόδου.

### Σπουδές και πνευματική διαμόρφωση στην Αθήνα
Το 1964 εγκαταστάθηκε στην Αθήνα για να σπουδάσει στη Νομική Σχολή του Πανεπιστημίου Αθηνών. Εκεί συνδέθηκε με άλλους νέους δημιουργούς που συγκρότησαν τη Γενιά του ’70, όπως οι Μιχάλης Γκανάς, Αργύρης Χιόνης, Πάνος Κυπαρίσσης, Γιώργος Μαρκόπουλος, Κώστας Γ. Παπαγεωργίου (Kostas Papageorgiou), Θανάσης Νιάρχος, Γιάννης Κοντός, Αντώνης Φωστιέρης, Γιώργος Βέης κ.ά. Μετά την ολοκλήρωση των σπουδών του, σταδιοδρόμησε ως δικηγόρος από το 1972 μέχρι την αποχώρησή του από την ενεργό επαγγελματική δράση το 2016.

## Λογοτεχνικό έργο
Η παρουσία του στα γράμματα ξεκίνησε το 1970 με την ποιητική συλλογή *«Ειδοποίηση»*. Την ίδια χρονιά, το διήγημά του «*Το ζήτημα*» συμπεριλήφθηκε στη συλλογική έκδοση *Διήγημα ’70* των εκδόσεων Κάλβος. Το ποίημά του «*Σε διαβάζω πάνω στα πρόσωπα…*», γραμμένο κατά τα μαθητικά του χρόνια στη Θήβα, ανθολογήθηκε το 1970 από τον Ρένο Αποστολίδη.

Ένα χαρακτηριστικό στοιχείο της πορείας του είναι η μακρόχρονη εκδοτική «σιωπή» μεταξύ 1979 και 2008, μετά την οποία επέστρεψε με συστηματική εκδοτική δραστηριότητα.
Σταθμό στην ευρύτερη αναγνώριση του έργου του αποτέλεσε η επιλογή του ποιήματός του «*[https://www.902.gr/eidisi/neolaia-paideia/262613/ta-themata-ton-neon-ellinikon-gia-toys-ypopsifioys-ton-epal Τελευταία κούρσα]*» (από τη συλλογή *Απριλίου ξανθίσματα*, 2016) ως εξεταζόμενο θέμα στο μάθημα των Νέων Ελληνικών στις Πανελλαδικές Εξετάσεις των ΕΠΑ.Λ. το 2021.

Στην κριτική αποτίμηση του έργου του, επισημαίνεται η ιδιαίτερη αισθητική του ιδιοσυγκρασία και η διαρκής συνομιλία του με το παρελθόν. Σύμφωνα με την Ανθούλα Δανιήλ, η ποίησή του (με ιδιαίτερη αναφορά στη συλλογή *Όλκιμα νεφελώματα*) «χαρακτηρίζεται από τη χρήση μεταφορών και συμβόλων που λειτουργούν ως «ίχνη» μνήμης και στάση αντίστασης απέναντι στη φθορά του χρόνου, φέροντας παράλληλα επιρροές από τη γενιά του ’30». 

Το 2017 κυκλοφόρησε η μελέτη του Θεοδόση Πυλαρινού με τίτλο «*Είναι όλα τόσο όμορφα που φοβάμαι την επόμενη στιγμή» - Η ποίηση του Νίκου Μοσχοβάκου* από τις εκδόσεις Κουκκίδα, η οποία αναλύει το ποιητικό έργο του.

Ποιήματά του έχουν μεταφραστεί στα βουλγάρικα, τα αγγλικά και τα γαλλικά.

Το έργο του έχει παρουσιαστεί σε αφιερώματα της ΕΡΤ, όπως στην εκπομπή «*Ο Ποιητής της Εβδομάδας*» και στην εκπομπή «*Bookfly*» του Τρίτου Προγράμματος. Επίσης, έχει προβληθεί σχετικό αφιέρωμα στη σειρά «*Ο Λόγος της Γραφής ΙΙ*» από τον Τηλεοπτικό Σταθμό της Βουλής.
Μέρος του έργου του έχει μελοποιηθεί από τους αδελφούς Καλογεράκη, τον Σπύρο Αρσένη, τον Τάκη Βούη κ.ά.

Τον Φεβρουάριο του 2026, ο Νίκος Μοσχοβάκος ήταν ο κεντρικός ομιλητής στην εκδήλωση για την Παγκόσμια Ημέρα Ελληνικής Γλώσσας που συνδιοργάνωσαν το Γενικό Προξενείο της Ελλάδας στο Μοναστήρι (Μπίτολα) και το Τμήμα Ελληνικής Γλώσσας και Πολιτισμού (Department of Greek Language & Culture) στη Βόρεια Μακεδονία. Στην ομιλία του τίμησε τη μνήμη του Διονυσίου Σολωμού και αναφέρθηκε στη διαχρονική αξία της ελληνικής γλώσσας ως φορέα ελευθερίας και πολιτισμού, καθώς και στον τρόπο με τον οποίο ο ίδιος τη χρησιμοποιεί.

## Εργογραφία
### Ποιητικές συλλογές & πεζά
**Ειδοποίηση*, Ιδιωτική έκδοση, 1970.

**Ζέον*, Εκδόσεις Καστανιώτη, 1979.

**[https://melanibooks.com/book/polyetis-svesi-fanou/ Πολυετής σβέση φανού]*, Εκδόσεις Μελάνι, 2008.

**[https://melanibooks.com/book/ofeili-peripeteias/ Οφειλή περιπέτειας]*, Εκδόσεις Μελάνι, 2011.

**[https://melanibooks.com/book/aifnidia-kai-diarki/ Αιφνίδια και διαρκή]*, Εκδόσεις Μελάνι, 2014.

**[https://melanibooks.com/book/apriliou-ksanthismata/ Απριλίου ξανθίσματα]*, Εκδόσεις Μελάνι, 2016. Η συλλογή μεταφράστηκε από την Laurence Cambet και κυκλοφόρησε από τις Εκδόσεις Desmos το 2022 (*Αvrils Jaunis*).

**[https://melanibooks.com/book/zefksi-aswmatwn/ Ζεύξη ασωμάτων]*, Εκδόσεις Μελάνι, 2019.

**[https://www.politeianet.gr/el/products/9786182080887-nikos-mosxobakos-koukkida-olkima-nefelomata-poihsh-90 Όλκιμα νεφελώματα]*, Εκδόσεις Κουκκίδα, 2024.

### Συλλογικές εκδόσεις
**Διήγημα ’70*, Εκδόσεις Κάλβος, 1970.
**Κατάθεση ’73*,Εκδόσεις Μπουκουμάνη, 1973.
**Ποίηση 7*', Εκδόσεις Καστανιώτη, 1975.
**Ποίηση ’81*, Εκδόσεις Καστανιώτη, 1981.

## Εξωτερικοί σύνδεσμοι

*Εργογραφία του Νίκου Μοσχοβάκου στη Biblionet.
*Η περίπτωση του ποιητή Νίκου Μοσχοβάκου, άρθρο του Ζαχαρία Σώκου στο περιοδικό «Ο Αναγνώστης».
* Σελίδα για τον Νίκο Μοσχοβάκο, στο ιστολόγιο «Τα Ποιητικά».
* Θεοδόσης Πυλαρινός: Η μετάφραση στη γαλλική της συλλογής του Νίκου Μοσχοβάκου «Απριλίου ξανθίσματα», Εκδόσεις Δεσμός, άρθρο του Θεοδόση Πυλαρινού στο περιοδικό «Περί Ου».

## Βιβλιογραφία

Πυλαρινός, Θεοδόσης, «*Είναι όλα τόσο όμορφα που φοβάμαι την επόμενη στιγμή» - Η ποίηση του Νίκου Μοσχοβάκου*, Εκδόσεις Κουκκίδα, Αθήνα 2017.

## Παραπομπές

Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία: Έλληνες διηγηματογράφοι